google/wiki40b huggingface dataset:
Civilization: Call to Power

Spillet

Spillet minner om Civilization II, men strekker seg lengre, fra år 4000 f.Kr. til år 3000. Som tidligere spill må man bygge byer, handle og/eller krige mot naboer, holde befolkningen fornøyde og forske frem nye teknologier. Spillet åpner, til forskjell fra tidligere spill, for å bygge byer under vann eller i verdensrommet, og man kan gå til krig ved bruk av propaganda, religion, biologi eller konvensjonelle metoder. Spillet utvider grensene fra de tidligere Civilization spillene også med flere teknologier, bygninger, diplomatiske muligheter og handel. Spillet vinnes ved å beseire alle byer i verden, syntetisere utenomjordisk liv ved hjelp av teknologi, eller ved å være den mest vellykkede sivilisasjonen i år 3000.
Civilization: Call to Power åpnet også for flere spillere via lokale nettverk eller internet.

Historie

Activision kjøpte rettighetene til å lage videospill med navnet Civilization av Avalon Hill. MicroProse hadde tidligere laget Civilization på lisens fra Avalon Hill, og da rettighetene ble overført til Activision saksøkte de MicroProse som fortsatt lagde oppfølgere til Civilization II. Like etter ble både MicroProse og Avalon Hill kjøpt av Hasbro, og Activison endte opp med lisens til å lage "Civilization: Call to Power", mens MicroProse fikk rettighetene til Civilization. Civilization: Call to Power ble dermed det eneste Civilization-spillet (med unntak av Avalon Hills dataversjon av brettspillet Civilization) som ble laget uten Sid Meiers innflytelse.
Silent Currents (Live at Star's End)

Silent Currents (Live at Star's End) er et musikkalbum med Erik Wøllo, utgitt den 13. september 2011. CD 1 ble innspilt i Star's End, WXPN, Philadelphia, USA den 27. april 2002, mens CD 2 ble innspilt samme sted den 28. oktober 2007.
Axel Ottesen Brahe

Biografi

Han var sønn av Otte Thygesen Brahe og Beate Clausdatter Bille samt bror til Tycho Brahe, Sophie Brahe samt Steen Brahe til Knudstrup. Sin første undervisning fikk han i Aalborg hvor faren var lensmann. Siden tjente han hos Peder Bille til Svanholm, og endelig gikk han i tjeneste hos forskjellige utenlandske herrer som grev Johan av Nassau (bror til prinsen av Oranien) og grev Günther af Schwarzburg.
Etter å ha gjort tjeneste i utlandet, fikk han betydelige forleninger som Gudum kloster, Odensegaard, Helsingborg, Dalum samt Sankt Knuds kloster i Odense. Ved Christian IVs regjeringstiltredelse i 1596, ble han utnevnt til riksråd.  
I 1597 ble han sendt til Hveen for å undersøke bøndenes klager over Tycho Brahes behandling av dem. 
I 1602 ledsaget han kongens bror Hans på dennes bryllupsreise til Russland for å ekte Boris Godunovs datter Xenia. Reisen varte et helt år, men Hans døde innen giftemålet kom i stand. 
I 1606, mens kong Christian var i England for å besøke sin søster og svoger, var Axel blant dem som fikk i oppdrag å holde et våkent øye på den politiske situasjon. Året etter fulgte han kongen til Norge. 
Under Kalmarkrigen hadde han en betydelig stilling som krigskommissær og deltok i fredsforhandlingene i Knærød 1613.

Giftemål

I 1575 giftet han seg med Mette Falksdatter Gøye, datter av Falk Gøye til Skjærsø
og Ide Ulfstand. Med henne fikk han seks barn deriblant Sophie Axelsdatter Brahe. Mette døde allerede den 15. november 1584, hvoretter Axel giftet seg med Kirsten Hardenberg. Hun var datter av Erik Hardenberg til Mattrup og Anne Rønnov, og med henne fikk han fire barn. 
Han døde 14. august 1616 på Dalum kloster, og ble gravlagt sammen med begge sine hustruer i Veflinge kirke. Han er avbildet sammen med familie og søsken på  foreldrenes epitafium i Kågerød kirke.
Grunnflate

En grunnflate er i geometri det plane flatestykket som et prisme, en pyramide, et sylinder eller en kjegle hviler på. For eksempel er grunnflata i et sylinder en sirkel, og grunnflata i en kube er et kvadrat.
Spring (skip)

Spring er navnet på bøyningen av dekket på et skip. Skip konstrueres slik at de er lavest midtskips og stiger mot begge stevner. Dersom et skip for eksempel har sterkt buet dekkslinje, heter det at skipet har kraftig spring.
Copromorphidae

Utseende

Små til middelsstore (vingespenn ofte rundt 20 mm) sommerfugler med avlange vinger. Kroppen er kraftig, hodet forholdsvis lite. Palpene er lange og fremoverrettede, antennene forholdsvis korte og smalt fjærformede. Forvingene er avrundet trekantede, forholdsvis avlange, kamuflasjefarget i grått og brunt. Navnet Copromorpha betyr "lort-formet", noen av artene ligner fugleskitt når de sitter i ro. Bakvingene er noe kortere enn forvingene og bleke på farge. Begge vingeparene har temmelig lange hårfrynser langs ut- og bakkantene.

Levevis

Larvene lever på ulike planter i lyngfamilien (Ericaceae), berberisfamilien (Berberidaceae) og fikenslekten (Ficus) i morbærfamilien (Moraceae). De kan utvikle seg mellom sammenspunnede blader, i blomster, frukter eller inne i stengler. Slekten Isonomeutis, som lever i New Zealand, utmerker seg ved at larvene er rovdyr på skjoldlus (familien Margarodidae) som lever på bartrær i familien Podocarpaceae. De voksne møllene flyr om natten og kommer til lys.

Fossiler

Copromorphidae finnes ikke i Europa i dag, men en art, Copromorpha fossilis, er beskrevet fra 35 millioner år gamle fossiler fra Isle of Wight, England.

Kilder

Catalogue of Life: Annual Checklist 2007. Liste over beskrevne dyr og planter. 
Billedgalleri over australske arter:
Icebreaker

Melodi Grand Prix

Rundt tusen låter kom inn til NRKs Melodi Grand Prix 2016, og «Icebreaker» var blant de ti som ble plukket ut til å delta i finalen i Oslo Spektrum lørdag 27. februar 2016. Sangen var det tiende og siste bidraget ut på scenen i finalen og avanserte til gullfinalen. Der vant «Icebreaker» en klar seier med 166 728 stemmer – nesten dobbelt så mange stemmer som andreplassen, Freddy Kalas og «Feel Da Rush». 
Utdypende artikkel: Melodi Grand Prix 2016
«Icebreaker» ble dermed Norges bidrag i Eurovision Song Contest 2016 i Globen i Stockholm.

Eurovision Song Contest

Norge deltok i semifinale 2 som ble sendt direkte torsdag 12. mai 2016. «Icebreaker» var det 15. bidraget på scenen – etter den endelige vinneren Ukraina, og før Georgia. Sangen fikk 63 poeng og ble nummer 13 av 18 i semifinalen. Siden det bare var de ti beste som kvalifiserte seg til finalen, røk Norge ut av konkurransen før finalen. Dette var første gang siden 2011 at Norge ikke var med i en Eurovision-finale.
Utdypende artikkel: Eurovision Song Contest 2016
Ingensteds i Afrika

Handling

Den tyske familien Redlich flykter i 1938 på grunn av sin jødiske tro til Kenya. Walter Redlich arbeider som forvalter på en farm. Hans kone Jettel har vanskelig for å tilpasse seg livet i det fremmede landet. Datteren Regina derimot, blomstrer opp på det fremmede kontinentet. Hun lærer landets språk og interesserer seg for dets kultur. I kokken Owuor finner hun en god venn. Ekteparet Redlich finner derimot livet stadig vanskelig, og finner bare langsomt tilbake til hverandre.
Monato

Monato (norsk: måned) er et tidsskrift som utgis hver måned på språket Esperanto. Bladet kom ut første gang 15. januar 1980 etter initiativ fra Stefan Maul. Utgiver i dag er Flandra Esperanto-Ligo. Monato publiserer artikler innenfor områder som politikk, kultur og økonomi. Det trykkes i Belgia og distribueres til lesere i 65 land.
Bladet har 100 korrespondenter i 45 land og publiserer bare artikler som er originalskrevet på esperanto. Innhold og presentasjon gjør bladet ikke ulikt andre nyhetsblad som Time Magazine og Newsweek selv om det finnes en viktig forskjell, Monato inneholder bare artikler skrevet av personer med geografisk nærhet til stoffet og ikke av korrespondenter.
Sverre Helgesen

Karriere

Helgesen representerte Glimt, Bodø (1920–1923), Bodø og Omegn Idrettsforening (1921–1923) og Tjalve (1923–1928). I 1928 gikk han over i Arbeidernes idrettsforbund og meldte overgang til AIF-foreningen Rollo.
Under et stevne i Moss i 1925 satte Helgesen norsk rekord i høyde med 1,913 meter. Han slettet da den 10 år gamle rekorden til Fritz Warendorph på 1,90 meter. Rekorden hans ble stående fram til 1928. Han flyttet dessuten den norske rekorden i høyde uten tilløp tre ganger, en gang i 1926 og to ganger i 1927 til 1,60 meter.
I 1926 ble han tildelt kongepokalen etter å ha vært norgesmesterskapets beste hopper. Han vant høydehopp med 1,90 meter og tangerte mesterskapsrekorden, han ble nummer to i tresteg med 13,73 meter og tok bronse i lengde etter et hopp som ble målt til 6,825 meter.
Helgesen deltok i Sommer-OL 1924 i Paris og kom på delt åttendeplass i høydehopp med 1,83 meter.
I 1928, samme år som Helgesen ble medlem av Arbeidernes idrettsforbund, vant han gull i høyde under Spartakiaden i Moskva. I årene som fulgte tok han flere AIF-mesterskap i hoppøvelsene.

Arbeidskarriere

Helgesen arbeidet som sportsjournalist og var sportsredaktør i Arbeiderbladet fra 1928 til 1973. Når den andre verdenskrigen og idrettsstreiken var over, så ble han styremedlem i det første konstituerte forbundsstyre i Norges Friidrettsforbund fra juni 1945 til oktober 1945. Da ble han valgt til visefomann, et verv han hadde i perioden oktober 1945 – november 1948. Han var dessuten med i bedømmelseskomiteen for Egebergs ærespris.
Jacob Wetlesen Prebensen

Skipsreder

Prebensen bygde på midten av 1800-tallet opp en stor rederivirksomhet, J. W. Prebensen. På et tidspunkt var rederiet et av landets største.

Bankmann

Jacob Wetlesen Prebensen var én av stifterne av Risør Sparebank. Han var stadig medlem av styret og i flere år direksjonens formann.

Politikker

Prebensen var medlem av Risør bystyre 1837-1876 og var ordfører 1845, 1951 og 1862-1866. Han var også forlikskommisær i rundt 25 år.

Legat

Det finnes et eget Jacob Wetlesen Prebensen. Legat etter Til fordel for trengende i Risør opprettet Prebensen «J. W. Prebensens legat».
École des hautes études en sciences sociales

École des hautes études en sciences sociales (EHESS) er et fransk utdanningssted grunnlagt i 1975 og som spesialiserer seg på samfunnsfag.
Det var opprinnelig en del av École pratique des hautes études. Hovedsetet til EHESS ligger i den sentrale del av Paris, på en tomt som tidligere var det militære Cherche-Midi-fengselet hvor blant annet kaptein Alfred Dreyfus var innsatt, men skolen har også campus i Marseille, Lyon og Toulouse. Det regnes som ett av Frankrikes grands établissements.
Timaios fra Lokroi

Timaios (gresk Τίμαιος, latin Timaeus; eller Τίμαιος Λοκρός; latinisert Timaeus Locrus) var en filosof i den pythagoreiske skole i antikken. Han kom fra Lokroi i det sørlige Italia. Han levde i den senere del av 400-tallet f. Kr. Platon oppkalte en av sine dialoger etter Timaios fra Lokroi.
Grensevakt

Grensevakt er en vaktpost, ofte militær, som utfører kontroll langs en landegrense. Grensevakter har politimyndighet.
Blant de mest kjente og forhatte grensevaktene verden kjenner til, var de Stasi-kontrollerte vaktpostene som kontrollerte på østtysk side av Berlinmuren og langs grensa mellom tidligere Øst-Tyskland og Vest-Tyskland. I dag er trolig arbeidspresset størst hos amerikanske grensevakter som patruljerer langs USAs landegrense mot Mexico.

Grensevakt i Norge

Under første verdenskrig var det ikke utstasjonert norske grensevakter langs grensen mot Sverige, men marinen patruljerte i de norske farvannene for å sikre at Norges nøytralitet ble overholdt, og at andre lands båter ikke kom inn i norske farvann uten tillatelse. I begynnelsen av 1920-årene ble grensevakter satt til å vokte grensene langs Sovjetunionen. Disse grensevaktene ble også utstasjonert under andre verdenskrig.
Synkronsvømming under samveldelekene 1998

Synkronsvømming under de britiske samveldeleker 1998. Synkronsvømming var en av flere sporter under de sekstende samveldelekene som ble arrangert i Kuala Lumpur i Malaysia i perioden 11. til 21. september 1998. Det var fjerde gangen som synkronsvømming var med på programmet i Samveldelekene. I lekene i 1998 ble det konkurrert i to øvelser, solo og duet, kun for damer. Canada ble beste nasjon, de vant begge gullmedaljene.
Achraf Hakimi

Landslaget

Han ble tatt ut i Marokkos tropp til VM i fotball 2018 i Russland.
Aaaaba

Utseende

Små, avlange, svarte praktbiller.

Utbredelse

Slekten er utbredt langs østkysten av Australia.
Fort Pierre

Fort Pierre er det admistrative hovedsete i Stanley County i delstaten South Dakota i USA. Innbyggertallet var i 2010 på 2.078.

Historie

Dette var et handelsfaktori (1817-1855) og en militærstasjon (1855-1857). Det var ca fem kilometer nordvest for dagens Pierre, nord for Bad Rivers munning i Missourifloden.

Handelsstasjon

Det første handelsfaktoriet bygd på stedet tilkom i 1817 nær Bad Rivers munning og fikk navnet Fort La Framboise. Columbia Fur Company bygde i 1822 Fort Tecumseh omkring to kilometer nord for munningen av Bad River og Fort Teton 1828 på omtrent samme sted som det tidligere Fort La Framboise. 
Fort Pierre ble etablert i 1832 av Pierre Chouteau jr. for Bernard Pratte & Company, ombud for American Fur Company. Fort Pierre var omlag halvveis mellom kompaniets sete i Saint Louis og dets nordligste handelsstasjone i nåværende North Dakota og Montana.

Militært anlegg

De Forente Staters armé kjøpte Fort Pierre Chouteau i 1855 og benyttet det til 1857.
Something

Utgivelse

Harrison hadde ikke høye tanker om sangen i begynnelsen, ga den til Joe Cocker før han besluttet å produsere den for Abbey Road. Det betydde at Joe Cockers versjon ble utgitt før «originalen». Da The Beatles utga ..Something, ble den øyeblikkelig en hit, og de besluttet å gi den ut som en single i Storbritannia, noe som brøt med den avdøde Brian Epsteins beslutning om aldri å utgi en single som først hadde vært utgitt på et album.
Singelen ble utgitt den 31. oktober 1969 ved Apple Records med Come Together, som delte plassen på en dobbel A-side. Det var første gangen at Harrison som komponist var på A-siden av en Beatles-single. Den 8. november var den også Harrisons første sang på de engelske hitlistene, den dalte etter 12 uker.
Istedenfor å vise The Beatles som en gruppe, ble de i reklamefilmen for Something vist fram hver for seg i sine respektive hjem. På denne tiden var The Beatles så lei av hverandre at ingen av dem ville møte opp sammen for reklamefilming.
I USA ble sangen utgitt som en single ved Apple Records den 6. oktober og begynte å vise seg på hitlistene den 18. oktober, men det tok lang tid før den oppnådde førsteplassen, forhindret ved at den hadde Come Together, som i Storbritannia, men i USA som B-side, noe som trakk salget ned. Billboard magazine endret sine regler, og begynte å telle både A-siden og B-siden under ett istedenfor å separere dem som tidligere. Det betydde at Something var alene på toppen i én uke fra 29. november.
Til tross for at både de britiske og de amerikanske utgivelsen ble gjort i Apples navn, ble rettighetene ble eid av Parlophone i Storbritannia og Capitol Records i USA.
Christian Güldencrone

Gravkapell

Christian Güldencrone døde i mars 1746 og ble bisatt den 26. mars i Malling kirke efter jordpåkastelse i Mårslet kirke. I 1708 hadde han ombygget Malling kirkes sakristi til gravkapell for Gyldekroneslekten på Vilhelmsborg. Under kapellet innrettet han gravkjeller, hvor han altså selv ble bisatt. I kapellets åpning mot koret, isatte han gitterdører av smijern, som ennå er bevart, selv om nedgangen til gravkammeret er lukket. På smijernsfløyenes øvre del har vært anbrakt plater med kronede våpen for Güldencrone og Moth med villmenn som skjoldholdere. Kun førstnevntes våpen er delvis bevart. Nedenunder er festet lignende plater med speilmonogrammer for våpnenes eiere: CGC og AMM.
Nordisk studentsangerstevne

Nordisk Studentsangerstevne (NSSS), er en korfestival som finner sted hvert tredje år i de nordiske og baltiske landene.

Historie

Siden 1987 har nordiske og baltiske akademiske kor samles hvert tredje år til en korfestival. Det første møtet i moderne tid fant sted i 1987 under navnet ”Nordiskt studentsångarmöte” og var arrangert av de  akademiske korene i Linköping, Sverige. De tok opp en gammel 1800-talls tradisjon der skandinaviske kor reist gjennom Skandinavia med tog og båt for å møte hverandre.
Det første møtet fokuserte hovedsakelig på pedagogiske og sosiale arrangementer. Fra 1996, da 1 400 sangere, sang Carl Orffs Carmina Burana i København og i Tallinn Beethovens Symfoni nr. 9, ble møtene mer offentlige tilstelninger. I Villmanstrand i Finland ble urframført to stykker: Leif Segerstams symfoni nr.111 og Marcus Fagerudds ”Das Lied des Wassers” under Leif Segerstams ledelse.

Formål

Formålet for kommende NSSS er ”å samle nordiske og baltiske akademiske kor i en vennlig og behagelig form for høyt musikalsk og sosial kvalitet. NSSS avholdes hvert tredje år av lokale arrangører.”
Memelland

Memelland (litauisk Klaipėdos kraštas, tysk Memelland eller Memelgebiet; fransk Territoire de Memel) var et område definert av Versaillestraktaten i 1920 da det ble lagt inn under administrasjon av Ambassadørrådet. Memelland ble sammen med Saar og Danzig underlagt Folkeforbundets kontroll og folket i disse regionene kunne stemme over om de fortsatt skulle være en del av Tyskland i en folkeavstemning. Bortsett fra i Saar ble det imidlertid ikke avholdt slike folkeavstemninger. 
Det opprinnelige området til de baltiske folkegruppene kurlendere og skalvere ble erobret rundt 1252 av Den tyske ridderorden, som bygde Memelburg og byen Memel (i dag Klaipėda). I 1422 ble det trukket en grense mellom Preussen og Litauen under Melnotraktaten. Denne grensen eksisterte fram til 1918.
Det da vesentlig etnisk tyske Memelland (andre etniske grupper var prøyssiske litauere og memellendinger) i området mellom elven og byen ble okkupert av Litauen i «Klaipėdaopprøret» i 1923. Området ble annektert av Tyskland 23. mars 1939, okkupert i 1945 og annektert av Sovjetunionen i ble en del av Litauiske SSR. Etter Sovjetunionens sammenbrudd i 1991 har området vært en del av Litauen og Klaipėda fylke og Tauragė fylke.
DKW

DKW var et tysk bil- og motorsykkelmerke startet av dansken Jørgen Skafte Rasmussen. Firmaet eksisterte fra 1919 til 1932, da det gikk sammen med Audi, Horch og Wanderer og stiftet Auto Union. Merket ble brukt fram til og med 1965. Auto Union ble da en del av VAG.

I Norge

I 1928 begynte Otto Kahrs, senere grunnlegger av Statens Bilsakkyndige, å ta inn DKW-biler. With & Wessel tok inn DKW motorsykler. Kahrs lyktes ikke kommersielt, og With & Wessel tok over agenturet for bilene også i 1930.
Fram til andre verdenskrig hadde With & Wessel omsatt rundt 1150 person- og varebiler og enda flere motorsykler.
Golofa cochlearis

Utseende

En middelsstor til stor (30–40 millimeter), gulbrun hornbille med brunsvarte bein. Hodet og sømstripen (dekkvingenes innerkant) er også svarte. Hannen har et middels langt, spisst skjeformet horn på hodet, og en spiss knøl eller et kort horn midt på pronotum, hunnen mangler disse hornene.

Levevis

Disse billene er stort sett nattaktive, og i alle fall noen av artene kommer til lys. De har også blitt observert om dagen, spisende på bambus. Forøvrig vet man ganske lite om biologien til denne slekten, til tross for at slekten er vidt utbredt og artene ganske oppsiktsvekkende.

Utbredelse

Arten er utbredt i Argentina.
Setesdal Regionråd

Setesdal Regionråd er et interkommunalt regionråd etablert i 1995 som da i tillegg til de fire Setesdalskommunene Bykle, Valle, Bygland og Evje og Hornnes også omfattet Iveland. Iveland vedtok i 2005 å trekke seg fra samarbeidet, og gå inn i Kristiansandregionen. Innenfor det 4856,26 km² store området var 8103 personer bosatt i 1995, mens området i 2012 er redusert til 4594,63 km² med en befolkning på 6957 per 1. juli 2012. Regionrådets daglige leder har kontor i kommunehuset i Valle sentrum.

Administrasjon og politisk struktur

Regionrådet har to fast ansatte, en daglig leder og en rådgiver, mens representantskapet består av formannskapet i de fire samarbeidskommunene. Rådmennene og daglig leder møter med tale- og forslagsrett. Styret følger valgperiodene, og kommunenes ordførere og varaordførere er medlemmer.
Simpleks

Simpleks innen data- og telekommunikasjon er overføring av data en vei over et kommunikasjonsmedium. Et eksempel på dette er radio og TV kringkasting.
Dette skiller seg fra dupleks kommunikasjon hvor overføring av data kan skje i begge retninger.
Cristian Gamboa

Landslaget

Han ble tatt ut i Costa Ricas tropp til VM i fotball 2018 i Russland.
Ulf Dinkelspiel

Bakgrunn

Ulf Dinkelspiel var sønn av direktør Max Dinkelspiel og Brita (født Björnstjerna). Han var bror til Claes Dinkelspiel og i ektenskapet med friherrinnen Louise Ramel far til blant andre finansmannen Jan Dinkelspiel.
Såvel Ulf Dinkelspiel som hans to år yngre bror Claes fikk ansettelse ved Öhman Fondkommission der faren var administrerende direktør. Ulf Dinkelspiel tok studentexamen ved Beskowska skolan i Stockholm i 1956. Der var han ordførende og aktiv i skolens forening for geværsskyting, et fritidsinteresse som senere skulle overgå til jakt og golf. I sin påfølgende studietid ved Handelshögskolan i Stockholm begynte han i 1957 å arbeide som «dørvakt» på børsen for Öhman Fondkommission, noe som innebar telefonkontakt med kunder men uten fullmakt til å megle forretningene. Etter siviløkonomeksamen, gjennomført verneplikt og en korter ansettelse ved Enskilda Banken var Dinkelspiel tilbake hos Öhman, nå som meglende 21-åring. Han var da den yngste megleren i Sverige. Han sa selv at han var Sveriges første yuppie.

Karriere

Dinkelspiel valgte å søke seg utenfor familieselskapet. Han var ansstt ved Utrikesdepartementet frs 1962 og tjenstegjorde blant annet i Tokyo 1963-1965, på OECD-delegasjonen i Paris 1965-1967 og i Washington, D.C. 1975-1979. Senere ble han ambassadør (1982) og sjefsforhandler for EF-spørsmål 1988-1991.
Sitt første politiske oppdrag fikk Dinkelspiel da han i 1979 ble rekruttet til statssekretær i Handelsdepartementet av den moderate handelsministeren Staffan Burenstam Linder, som hadde blitt kjent med Dinkelspiel under tiden på Enskilda Banken. Årene 1981-1982 var han bitredende kabinettssekretær ved Utenriksdepartementet. Selv om han ikke skjulte hvor hans politiske hjemstavn var, ble han ikke partimedlem hos moderaterna før han ble bedt om å bli statsråd i Utenriksdepartementet (Europa- og utrikeshandelsminister) i Carl Bildts regjering 1991-1994. Som Europaminister medvirket han i forhandlingene om svensk medlemskap i EU.
Etter det borgerlige valgnederlaget i 1994 gikk Dinkelspiel tilvake til næringslivet, og var blant annet administrerende direktør for Exportrådet 1995-2003.
Han fikk bred erfaringsbakgrunn fra både det private næringsliv og den offentlige sektor. Dinkelspiel mente at forskjellene mellom disse to verdener var stor, men at den som påstod at det blant politikere er «mycket snack och lite verkstad» ikke har forstått at disse arbeider under helt andre vilkår.
Til næringsminister Leif Pagrotsky gav Ulf Dinkelspiel i desember 2004 sit betenkning på utredningsoppdraget å foreslå organisasjon og virksomhetsprioriteringer for det Østersjøsentrum som var planlagt etablert på Gotland.
Dinkelspiel hadde flere styreouppdrag, blant annet i E. Öhman J:or Kapitalförvaltning (ordførende), E. Öhman J:or AB, E. Öhman J:or Fondkommission AB, Nordnet AB, Springtime AB, Kungliga Tekniska högskolan, Handelshögskoleföreningen og ICC Sweden (viseordførende). Fra 2004 var han også i AB Ångpanneföreningen (ÅF) og Landshypotek (styreformann).
Brändön

Brändön er et tettsted i Luleå kommune i Norrbottens län i landskapet Norrbotten i Sverige. Det ligger cirka 25 kilometer nord for Luleå. I 2010 hadde tettstedet 287 innbyggere.
Brente broer

Brente broer er et musikkalbum med Bøx, utgitt i 1975.